รีดภาษีบาปเห็นผล สรรพสามิตทำรายได้ พ.ย. เกินเป้ากว่า 9,000 ล้าน
โพสต์ทูเดย์-กรมสรรพสามิต เผย เดือนพ.ย. จัดเก็บรายได้เกินเป้าหมายกว่า 9,000 ล้านบาท หรือ 40.62 % จากภาษีน้ำมัน รถยนต์ และเบียร์&nbsp;
11 ธ.ค. 2552

โพสต์ทูเดย์-กรมสรรพสามิต เผย เดือนพ.ย. จัดเก็บรายได้เกินเป้าหมายกว่า 9,000 ล้านบาท หรือ 40.62 % จากภาษีน้ำมัน รถยนต์ และเบียร์  
นายอารีพงศ์ ภู่ชอุ่ม อธิบดีกรมสรรพสามิต เปิดเผยว่า ในเดือนพ.ย. ที่ผ่านมา กรมสรรพสามิตสามารถจัดเก็บภาษีได้รวม 33,594 ล้านบาท สูงกว่าเดือนเดียวกันปีก่อน 81.84%และสูงกว่าประมาณการ ตามเอกสารงบประมาณ 40.62 % โดยประมาณการตั้งไว้ 23,890.49 ล้านบาท
ทั้งนี้ เป็นผลจากการปรับเพิ่มอัตราภาษีน้ำมัน เบียร์ ยาสูบ และสุรา เมื่อเดือน พ.ค. 52 และภาวะเศรษฐกิจที่ขยายตัวเพิ่มขึ้นจากการบริโภคของประชาชนและการใช้จ่ายจากภาครัฐที่เพิ่มขึ้น ส่งผลให้ภาคอุตสาหกรรมโดยเฉพาะรถยนต์ ปรับตัวเพิ่มขึ้นตามไปด้วย
สำหรับภาษีน้ำมันและผลิตภัณฑ์น้ำมัน จัดเก็บได้ 12,279.23 ล้านบาท เพิ่มขึ้น 654.46% จากปีก่อน เนื่องจากปรับเพิ่มอัตราภาษีน้ำมันเมื่อวันที่ 14 พ.ค. 52 ประกอบกับเดือนพ.ย.ปีก่อน อยู่ในช่วงลดอัตราภาษีน้ำมันตามนโยบาย 6 มาตรการ 6 เดือน ฝ่าวิกฤติเพื่อคนไทย จึงเป็นผลให้รายได้ภาษีน้ำมันสูงขึ้นมาก โดยภาษีน้ำมันเบนซินและแก๊สโซฮอล์จัดเก็บได้สูงกว่าปีก่อน 351.29% ขณะที่ปริมาณการเสียภาษีน้ำมันเบนซินและแก๊สโซฮอล์เพิ่มขึ้น 7.53% ส่วนดีเซลและไบโอดีเซล เพิ่มขึ้น 28.05%
ส่วนภาษีรถยนต์  จัดเก็บได้ 6,113.29 ล้านบาท สูงกว่าปีก่อน 1,135.39 ล้านบาท หรือเพิ่มขึ้น 22.81% เนื่องจากอุตสาหกรรมรถยนต์เริ่มปรับตัวดีขึ้นตามภาวะเศรษฐกิจ ประกอบกับมีการเปิดตัวรถยนต์รุ่นใหม่ของผู้ผลิต เพื่อเร่งยอดขายช่วงปลายปี
ขณะที่ ภาษีเบียร์เก็บได้ 5,427.81 ล้านบาท สูงกว่าปีก่อน 1,270.33 ล้านบาท หรือเพิ่มขึ้น 30.56% ภาษียาสูบ จัดเก็บภาษีได้  4,202.96 ล้านบาท สูงกว่าปีก่อน 974.79 ล้านบาทหรือสูงขึ้น 30.20% และภาษีสุรา  จัดเก็บได้จำนวน  3,888.63  ล้านบาท  สูงกว่าปีก่อน 1,015.51 ล้านบาท หรือเพิ่มขึ้น 35.35% ซึ่งเป็นผลจากการปรับขึ้นภาษีสุราและยาสูบในเดือนพ.ค.เเช่นกัน